Willemse gee Nienaber ŉ klop op die skouerDamian Willemse. Foto: Jean Catuffe/DPPI/AFP. Een van die Springbokke se blinkste sterre van die afgelope seisoen is ongetwyfeld Damian Willemse. Die Stormer-agterspeler het eerstens die wenstrafskop teen Wallis op Loftus Versfeld oor die dwarslat geklits, terwyl sy goeie opportunistiese spel ŉ bykomende pyl in die Bokke se aanvalskoker was. Terselfdertyd moes hy in die middel van die Rugbykampioenskap ook Handré Pollard se losskakel-skoene volstaan en hy was in die kol met twee skepskoppogings teen Engeland op Twickenham. Nou het die 24-jarige Kapenaar hulde aan Jacques Nienaber gebring. “Dankie vir alles wat jy vir my en die span gedoen het. Jy is ŉ ongelooflike mens en afrigter en dit was ŉ voorreg om vanjaar vir jou te speel,” het Willemse op sosiale media geskryf. Maroela Media het gister berig dat die Springbok-afrigter vanjaar met ŉ wenrekord van net meer as 60% tevrede moes wees, maar die span het 2022 op ŉ goeie noot afgesluit ná hul stewige vertonings teen Italië en Engeland weg van die huis. Die Springbok-afrigter Jacques Nienaber. Foto: Patrick Hamilton/AFP. Willemse het Nienaber onder meer as slim en lojaal beskryf, terwyl hy ook sy waardering vir die 50-jarige afrigter se harde werk uitgespreek het om die span meer inklusief te maak. “Ek sal altyd ons gesprekke vóór oefensessies onthou en hoe jy my ondersteun het. Ons almal het by jou leierskap gebaat en ek is trots wat ons vanjaar vermag het.” Die Springbokke beklee die vierde plek op Wêreldrugby se jongste punteleer; net ŉ kortkop agter die All Blacks. Ierland is die voorste rugbyspan op die internasionale verhoog terwyl die onoorwonne Fransmanne die naasbeste rugbyland is. Wêreldrugby-ranglys: